钦定古今图书集成/明伦汇编/官常典/第356卷 > 陈察
## 钦定古今图书集成/明伦汇编/官常典/第356卷 > 陈察

按《明外史》本传：“察字元习，常熟人。弘治十五年进士。
授南昌推官。正德初，拜南京御史，寻改北。刘瑾既诛，
武宗犹日狎群小，察偕同官请务讲学，节嗜欲，勤视
朝，语甚切直。以养亲归，家居九年，始赴补。会帝将亲
征宸濠，察请无行，而亟下罪己之诏，忤旨，夺俸一年。
谕群臣更谏，必置极典。俄巡按云南，助巡抚何孟春”
讨定弥勒州，以功增秩。世宗即位，疏言：“金齿、腾冲，地
极边徼。既统以巡抚、总兵，又有监司、守备分辖无事。”
镇守中官因劾太监刘玉、都督沐崧罪。诏并罢。还还
朝，言兴献帝不当加皇号。嘉靖初，出按四川，请罢镇
守中贵。不听。帝亲鞫杨言，落其一指。察大呼曰：“臣愿
以不肖躯易言命，不忍言独死。”帝目摄之，察不为动，
退具疏申理，且请下王邦奇于狱，直声振朝野。巡视
京营，与给事中王科极陈武定侯郭勋贪横状。擢南
京太仆少卿。疏辞，因请召前给事中刘世贤等二十
馀人。帝怒，责以市恩要名，贬远方杂职。给事中王俊
民、郑一鹏论救，皆夺俸。察补海阳教谕。累迁山西左
布政使，入为光禄卿，以佥都御史巡抚南赣。居二年，
乞休。因荐前都御史万镗、大理卿董天锡等十四人
可用。吏部请从其言。帝夺部臣俸，责察徇私妄举，斥
为民。察居官廉，既归，敝衣粝食而已。